ঘণ্টাখানেকের ব্যবধানে শহরের একই থানা এলাকায় ভরদুপুরে পরপর দু’বার গুলিচালনার ঘটনা ঘটল। এন্টালির বিবিবাগান এবং মতিঝিল এলাকায় বৃহস্পতিবার গুলিচালনার ঘটনায় দু’জন আহত হয়েছে। আহতেরা ইসলামিয়া এবং এন আর এস হাসপাতালে চিকিৎসাধীন। মতিঝিলের ঘটনায় এদিন রাতে দীপক দাস ওরফে সুখেন নামে এক দুষ্কৃতীকে গ্রেফতার করেছে পুলিশ।
গুলিচালনার ঘটনার পর বিবিবাগান এবং মতিঝিলে বিশাল পুলিশবাহিনী গিয়ে পরিস্থিতি সামাল দেয়। দু’টি জায়গাতেই যান অতিরিক্ত কমিশনার (১) বিনীত গয়াল-সহ কলকাতা পুলিশের পদস্থ কর্তারা। পুলিশ সূত্রের খবর, ওই এলাকার দু’টি বিবদমান গোষ্ঠীর নেতৃত্ব দেয় বাপি এবং বাবলু। এই দু’দলের মধ্যে রেষারেষির জেরে এদিন গুলিচালনার ঘটনা ঘটেছে। উভয় দলের লোকজন এলাকায় তৃণমূল সমর্থক হিসাবে পরিচিত। যদিও পুলিশ জানিয়েছে, একটি ফ্ল্যাটের দখল নিয়ে দু’দল সমাজবিরোধীর মধ্যে গোলমালের জেরে গুলি চলেছে।

পুলিশ এবং স্থানীয় বাসিন্দাদের সূত্রে পাওয়া খবর অনুযায়ী, এদিন দুপুর দেড়টা নাগাদ বাপির দলের পাঁচ-ছ’জন যুবক দু’টি মোটরবাইকে চেপে বিবিবাগান যায়। ওই দলে থাকা শেখ নিয়াজুর নামে এক যুবক স্থানীয় লোকজনকে হুমকি দিতে থাকে। শেখ আসলাম নামে স্থানীয় এক যুবক প্রতিবাদ করলে নিয়াজুরের দলবল তাকে লক্ষ্য করে কয়েক রাউন্ড গুলি চালায়। আসলামের ডান পায়ে গুলি লাগে। এরপরই স্থানীয় লোকজন ক্ষেপে গিয়ে দুষ্কৃতীদের তাড়া করেন। তখন দুষ্কৃতীরা মোটরবাইকে চেপে পালায়। কিন্তু লোকজন একটি মোটরবাইক ধরে ফেলায় সেটি ফেলেই আরোহীরা পালিয়ে যায়। উত্তেজিত বাসিন্দারা ওই বাইকে আগুন লাগিয়ে দেন।

পুলিশ সূত্রের খবর, নিয়াজুর বিবিবাগান এলাকায় একটি ছোট ফ্ল্যাট কেনার জন্য প্রোমোটারকে টাকা দিলেও এখনও সে সেটির দখল পায়নি। অভিযোগ, আসলামের মদতেই নাকি প্রোমোটার ফ্ল্যাট দেননি। আসলামের মাংসের দোকান থাকলেও সে ফ্ল্যাটের দালালিও করে।

আসলাম গুলিবিদ্ধ হওয়ার খবর পেয়ে দুপুর আড়াইটে নাগাদ বাবলুর দলবল মতিঝিলে বাপির খোঁজে যায়। সেখানে বাপির ঘনিষ্ঠ শামসাদ আলি ওরফে হাসার কাছে গিয়ে বাপির খোঁজখবর করে। কিন্তু হাসা জানায়, সে বাপির খবর জানে না। তখন হাসাকে লক্ষ্য করে বাবলুর দলবল গুলি চালায়। তার বাঁ-কাঁধে গুলি লাগে। হাসা দিনমজুরের কাজ করে।